Igor Malý

JUDr. Igor Malý (* 29. december 1963, Trnava) je slovenský právnik, sudca, verejný činiteľ a bývalý politik SNS.

 Životopis 
Právnické vzdelanie získal na Univerzite Komenského v Bratislave, kde v roku 1986 ukončil štúdium a v roku 1988 získal titul JUDr. Po ukončení štúdia pracoval ako právnik na viacerých pôsobiskách (Výskumný ústav jadrových elektrární Trnava, Okresný stavebný podnik v Trnave, JRD Boleráz a Okresný roľnícky a družstevný zväz v Trnave). 

V parlamentných voľbách v roku 1992 bol zvolený za poslanca SNR za Slovenskú národnú stranu (Západoslovenský volebný kraj). Mandát však nadobudol až dodatočne 22. septembra 1993, keď nastúpil na uprázdnený mandát po zosnulom poslancovi Viliamovi Sojkovi. V parlamente zotrval do predčasných parlamentných volieb v roku 1994, v ktorých už nebol zvolený za poslanca. Od roku 1993 pôsobil aj ako komerčný právnik.  

V rokoch 1999 - 2004 zastával funkciu podpredsedu NKÚ. Pri skončení funkčného obdobia vznikol spor o jeho dĺžku v súvislosti so zmenou Ústavy SR z roku 2001. Dusluhujúci predseda NKÚ Jozef Stahl a podpredsedovia Danica Borisová a Igor Malý podali v roku 2004 podnet na Ústavný súd SR s odôvodnením, že po novelizácii ústavy je ich funkčné obdobie sedemročné. Ústavný súd v roku 2005 rozhodol, že ich funkčné obdobie bolo päťročné, a tým potvrdil uplynutie mandátu k 15. decembru 2004. Po rozhodnutí Ústavného súdu sa novozvolené vedenie NKÚ ujalo funkcií.

Od roku 2005 pôsobí ako sudca na Okresnom súd Trnava, od roku 2016 vykonáva funkciu predsedu tohto súdu.

 Referencie 

 Pozri aj 
 zoznam poslancov NR SR (1992 – 1994)

Kategória:Osobnosti z Trnavy
Kategória:Absolventi Právnickej fakulty Univerzity Komenského v Bratislave
Kategória:Slovenskí právnici
Kategória:Politici SNS (1990)
Kategória:Poslanci NR SR (1992 – 1994)